Els dies 26 i el 27 de juny Burjassot viurà la seua IX Ruta de la Tapa i la seua III Botigues al carrer
2025-07-24

L’àrea de Promoció Econòmica de l’Ajuntament de Burjassot ha programat, a través de CEMEF, dues noves activitats de foment i dinamització del comerç local que, en les seues anteriors edicions han sigut tot un èxit de participació per part de la ciutadania: la Ruta de la Tapa i la campanya de Botigues al carrer.

Ambdues activitats tindran lloc els dies 26 i 27 de juny i tenen com a objectiu donar a conèixer, d’una banda, la gran varietat i riquesa de l’oferta hostalera del municipi i, d’altra, la gran qualitat i diversitat de comerços amb què compta Burjassot.

Aquells establiments hostalers que vulguen participar en la IX Ruta de la Tapa, i que a partir de les 20 hores dels citats dies oferirà als seus clients una tapa amb beguda a un preu d’1,80€ pot obtenir tota la informació sobre la campanya cridant al 96 316 02 50 o bé enviant un correu electrònic a empresas2@cemef.com, abans del dia 5 de juny, data límit per confirmar la participació en la campanya.

En el cas dels comerços que vulguen participar en la III Botigues al carrer durant els dos dies, en els quals existirà animació pels principals eixos comercials i serveis per a tots els visitants perquè puga viure’s durant aquests dos dies un ambient festiu i comercial, tal com han assenyalat des de CEMEF, també poden obtenir tota la informació sobre la campanya cridant al 96 316 02 50 o enviant un correu electrònic a empresas2@cemef.com. En aquest cas, hauran de confirmar la participació abans del 18 de juny.

Les bases de la IX Ruta de la Tapa ja poden consultar-se en www.carrerdofertes.es, web en la qual es publicaran també els descomptes que els comerços participants en la III Botigues al carrer oferiran als seus clients.